Na temelju članka 118. stavka 2. podstavka 3. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 98/19, 64/20,151/22, 156/23), članka 43. Zakona o zaštiti na radu (Narodne novine broj 71/14, 118/14, 154/14, 94/18, 96/18, ), članaka 25.-30. Zakona o provedbi Opće uredbe o zaštiti podataka, te članka 17. stavcima 3. – 6. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (Narodne novine broj 132/13.) te članka 25. Statuta Osnovne škole Štefanje, a nakon prethodnog savjetovanja sa sindikalnim povjerenikom u funkciji Radničkog vijećao donošenju Pravilnika o videonadzoru, Školski odbor na sjednici održanoj dana **6. ožujka 2024**. godine donio je:

**Pravilnik o videonadzoru**

1. **OPĆE ODREDBE**

Članak 1.

Ovim Pravilnikom propisana je svrha videonadzora, opseg i način prikupljanja, obrade te pristup, način i rokovi čuvanja osobnih podataka nastalih uporabom sustava videonadzora.

Članak 2.

Ovaj Pravilnik primjenjuje se na odgovarajući način sukladno zakonskim i podzakonskim propisima koji propisuju zaštitu osobnih podataka i provedbu sustava tehničke zaštite.

Članak 3.

Izrazi koji se u ovom Pravilniku koriste, a koji imaju rodno značenje odnose se na muške i ženske osobe.

1. **SVRHA VIDEONADZORA**

Članak 4.

U Školi se koristi sustav videonadzora zbog sigurnosti učenika, radnika, roditelja odnosno skrbnika učenika te trećih osoba koje po službenoj dužnosti ili privatno borave u prostoru škole kao i imovine Škole. Sustav videonadzora ima preventivnu svrhu sprečavanja protupravnih radnji prema imovini Škole; oštećenja, uništenja, krađe i sl. Škola korištenjem sustava videonadzora bilježi podatke izgleda i kretanja osoba zbog ispunjenja svrhe iz stavaka 1. i 2. ovog članka.

1. **OBAVIJEST O VIDEONADZORU I**

**OPSEG PRIKUPLJANJA PODATAKA**

Članak 5.

Obvezno je označiti da su Škola i vanjski prostori Škole pod videonadzorom, a oznaka treba biti vidljiva najkasnije prilikom ulaska u perimetar snimanja.

Obavijest iz stavka 1. ovoga članka treba sadržavati sve relevantne informacije sukladno odredbi članka 13. Opće uredbe o zaštiti podataka, a posebno jednostavnu i lako razumljivu sliku uz tekst kojim se ispitanicima pružaju sljedeće informacije:

– da je prostor pod videonadzorom

– podatke o voditelju obrade

– podatke za kontakt putem kojih ispitanik može ostvariti svoja prava.

Članak 6.

Videonadzorom je obuhvaćen ulazni prostor Škole , vanjski prostor ispred zgrade škole, školsko igralište iza zgrade škole te unutarnji prostori Škole – hodnik u prizemlju i hodnik na katu škole.

Videonadzorom nisu obuhvaćene učionice, kabineti, prostorije školske knjižnice, ured stručnog suradnika, ured ravnatelja, tajništvo, računovodstvo, prostorija koju koristi domar, svi sanitarni prostori, ostava te kotlovnica. Svi podatci nastali korištenjem sustava videonadzora nalaze se na snimaču koji se čuva na zaštićenom mjestu u skladu s propisima. Opseg prikupljanja i obrada podataka korištenjem sustava videonadzora ograničena je na ispunjenje svrhe videonadzora u skladu s propisima.

1. **PRISTUP PODACIMA TE NAČIN**

**I VRIJEME ČUVANJA PODATAKA**

Članak 7.

Sustav videonadzora zaštićen je od pristupa neovlaštenih osoba u skladu s propisima .

U Školi je obvezno uspostaviti automatizirani sustav zapisa za evidentiranje pristupa snimkama videonadzora koji će sadržavati vrijeme i mjesto pristupa, kao i oznaku osoba koje su izvršile pristup podacima prikupljenim putem videonadzora.

Članak 8.

Ravnatelj ima pristup i uvid u podatke nastale uporabom sustava videonadzora. Ravnatelj može pisano ovlastiti drugu osobu za pristup i uvid u podatke iz stavka 1. ovog članka u skladu s važećim propisima. Obvezno je omogućiti pristup podacima iz stavka 1. ovoga članka nadležnim državnim tijelima u okviru poslova iz njihovog djelokruga rada.

Članak 9.

Podaci prikupljeni korištenjem sustava video nadzora čuvaju se najduže šest mjeseci, a nakon proteka tog vremena podaci se brišu ili uništavaju na odgovarajući način.

Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i slične slučajeve kada se prikupljeni podatci o tim slučajevima čuvaju kao dokazni materijal te na pisani zahtjev ustupaju nadležnim državnim tijelima.

1. **ZAVRŠNE ODREDBE**

Članak 10.

Prava ispitanika glede podataka prikupljenih sustavom videonazdora ostvaruju se u skladu s propisima iz područja zaštite osobnih podataka.

Članak 11.

Ovaj Pravilnik stupa na snagu dan nakon dana objave na oglasnoj ploči , a nakon stupanja na snagu u roku od tri dana objavljuje se na mrežnim stranicama Škole.

KLASA: 011-03/24-02-01

URBROJ: 2103-98-01-24-1

Štefanje, 6.3.2024. godine

Predsjednica Školskog odbora:

Goranka Halapa, dipl. učiteljica

Pravilnik je objavljen na oglasnoj ploči Škole dana 6.3.2024. te stupia na snagu

dana 7.3.2024. godine.

Ravnatelj:

Dražen Milaković, prof.